Staking dreig in vervoerbedryfArgieffoto Vakbonde in die vervoerbedryf het Dinsdag gewaarsku dat ŉ staking moontlik op hande is nadat loononderhandelings met werkgewers ŉ dooiepunt bereik het. Die vervoervakbond Satawu het gesê vakbonde het ŉ dispuut verklaar nadat maraton-loononderhandelinge nie op ŉ ooreenkoms uitgeloop het nie. “Die South African Transport and Allied Workers’ Union (Satawu), Motor Transport Workers’ Union (MTWU), Transport and Allied Workers’ Union of South Africa (Tawusa) en die Professional Transport and Allied Workers’ Union (PTAWU) het die dispuut verklaar,” het Satawu gesê. “Loononderhandelings tussen vakbonde en die werkgewerverenigings, die Padvragvereniging (RFA) en die Nasionale Werkgewersvereniging van Suid-Afrika (Neasa) het op 4 Junie begin, maar tot op hede kon partye nie ŉ ooreenkoms bereik nie ten spyte daarvan dat sittings tot in die vroeë oggendure geduur het.” Die vier vakbonde verteenwoordig meer as 30% van die 105 000 werkers in die bedryf en eis ŉ akkumulatiewe 32%-loonverhoging oor die volgende drie jaar, terwyl werkgewers net 18% aanbied. Satawu het gesê vakbonde eis dat die minimumloon vir transitoveiligheidswagte verhoog word tot R20 000 per maand om te vergoed vir die gevaar wat hulle daagliks ervaar. Nadat vragmotorbestuurders die afgelope paar maande aan verskeie betogings deelgeneem het waartydens hoofweë versper is, het vakbonde geëis dat die lone vir kode 14-vragmotorbestuurders tot R15 000 per maand verhoog word om te verhoed dat werkgewers “buitelandse werknemers uitbuit” deur hulle minder te betaal as hul Suid-Afrikaanse eweknieë. Vakbonde eis ook ŉ minimumloon van R7 000 per maand vir algemene werkers. Werkgewers het deurgaans geweier om die minimumlone te verhoog. Die vakbonde wil ook hê die indiensneming van buitelanders in die vervoersektor moet tot 25% van die werkersmag in elke maatskappy beperk word. Werkgewers hou egter vol hierdie kwessie is tans voor die parlement wat daaroor sal besluit. “Wanneer die toename in transitorooftogte in die eerste helfte van die jaar in ag geneem word, eis vakbonde dat elkeen van hierdie voertuie deur minstens drie mense beman word om die veiligheid van die kontant en die veiligheidsbeamptes te verseker. “Vakbonde het ook ŉ beroep op maatskappye gedoen om beamptes van geskikte wapens te voorsien sodat hulle hulself teen swaargewapende rowers kan beskerm. Werkers wil ook hê die regering moet die vervaardiging van transitovoertuie reguleer, sodat die veiligheidsmaatreëls op dié voertuie dwarsdeur die bedryf gestandaardiseer is,” het Satawu gesê. “Die partye wag nou op die Kommissie vir Versoening, Bemiddeling en Arbitrasie (KVBA) om ons in kennis te stel van die datum wanneer die loononderhandelings onder sy vaandel sal voortgaan. Indien hierdie onderhandelings nie op ŉ ooreenkoms uitloop nie, sal die KVBA ŉ sertifikaat uitreik om vakbonde toestemming te gee om te staak.”